**DĖL NEKILNOJAMOJO TURTO PIRKIMO ĮGYVENDINANT PROJEKTĄ „ROKIŠKIO RAJONO BENDRUOMENINIŲ VAIKŲ GLOBOS NAMŲ IR VAIKŲ DIENOS CENTRŲ TINKLO PLĖTRA“**

# 2020 m. kovo 27 d. Nr. TS-

# Rokiškis

Vadovaudamasi Lietuvos Respublikos vietos savivaldos įstatymo 16 straipsnio 2 dalies 31 punktu, Žemės, esamų pastatų ar kitų nekilnojamųjų daiktų įsigijimo arba nuomos ar teisių į šiuos daiktus įsigijimo tvarkos aprašu, patvirtintu Lietuvos Respublikos Vyriausybės 2017 m. gruodžio 13 d. nutarimu Nr. 1036 ,,Dėl Žemės, esamų pastatų ar kitų nekilnojamųjų daiktų įsigijimo arba nuomos ar teisių į šiuos daiktus įsigijimo tvarkos aprašo patvirtinimo“, Lietuvos Respublikos civilinio kodekso 6.393 straipsnio 1 dalimi, Rokiškio rajono savivaldybės tarybos 2019 m. balandžio 26 d. sprendimu Nr. TS-94 „Dėl pritarimo teikti projekto paraišką ir dalinio jo finansavimo“ ir Rokiškio rajono savivaldybės vardu sudaromų sutarčių pasirašymo tvarkos aprašu, patvirtintu 2019 m. balandžio 26 d. Rokiškio rajono savivaldybės tarybos sprendimu Nr. TS-109 „Dėl Rokiškio rajono savivaldybės vardu sudaromų sutarčių pasirašymo tvarkos aprašo patvirtinimo“ bei atsižvelgdama į Rokiškio rajono savivaldybės administracijos Gyvenamojo namo su žemės sklypu bendruomeniniams vaikų globos namams įkurti pirkimo komisijos 2020 m. vasario 5 d. protokolu Nr. 14, Rokiškio rajono savivaldybės taryba nusprendžia:

1. Pirkti savivaldybės nuosavybėn nekilnojamąjį turtą, adresu (*duomenys neskelbiami*), Rokiškio m., už suderėtą kainą – 101 000,00 Eur (šimtą vieną tūkstantį eurų). Projekto „Rokiškio rajono bendruomeninių vaikų globos namų ir vaikų dienos centrų tinklo plėtra“ lėšomis (92 000,00 Eur) - žemės sklypą (unikalus daikto numeris - (*duomenys neskelbiami*) ir pastatą – gyvenamąjį namą (*duomenys neskelbiami*); savivaldybės biudžeto lėšomis (9000,00 Eur) - pastatą - garažą (*duomenys neskelbiami*), pastatą – malkinę (*duomenys neskelbiami*), pastatą – malkinę (*duomenys neskelbiami*), pastatą – šiltnamį (*duomenys neskelbiami*) ir kitus inžinerinius kiemo statinius - (šulinį, kiemo aikštelę, kuro rezervuarą) (*duomenys neskelbiami*).

2. Įgalioti Rokiškio rajono savivaldybės administracijos direktorių pasirašyti šio sprendimo 1 punkte nurodyto turto pirkimo-pardavimo sutartį.

3. Įregistravus Rokiškio rajono savivaldybės vardu 1 punkte nurodytą turtą Nekilnojamojo turto registre perduoti jį valdyti, naudoti ir disponuoti juo patikėjimo teise Rokiškio rajono savivaldybės administracijai.

Sprendimas per vieną mėnesį gali būti skundžiamas Regionų apygardos administracinio teismo Kauno, Klaipėdos, Šiaulių ar Panevėžio rūmams Lietuvos Respublikos administracinių bylų teisenos įstatymo nustatyta tvarka.

Savivaldybės meras Ramūnas Godeliauskas

Dalia Zibolienė

Rokiškio rajono savivaldybės tarybai

**SPRENDIMO PROJEKTO „NEKILNOJAMOJO TURTO PIRKIMO PROJEKTUI „ROKIŠKIO RAJONO BENDRUOMENINIŲ VAIKŲ GLOBOS NAMŲ IR VAIKŲ DIENOS CENTRŲ TINKLO PLĖTRA“ĮGYVENDINTI“**

**AIŠKINAMASIS RAŠTAS**

2020-03-27

**Parengto sprendimo projekto tikslai ir uždaviniai.**

Rokiškio rajono savivaldybės administracija, įgyvendindama Perėjimo nuo institucinės globos prie šeimoje ir bendruomenėje teikiamų paslaugų neįgaliesiems ir likusiems be tėvų globos vaikams 2014–2020 metų veiksmų planą, vykdo Europos Sąjungos struktūrinių fondų lėšomis finansuojamą projektą „Rokiškio rajono bendruomeninių vaikų globos namų ir vaikų dienos centrų tinklo plėtra“. Tikslas - sukurti sąlygas, reikalingas veiksmingam ir tvariam perėjimui nuo institucinės globos prie šeimoje ir bendruomenėje teikiamų paslaugų, įkuriant šeimai artimesnės aplinkos bendruomeninius vaikų globos namus (toliau – BVGN).

**Teisinis reglamentavimas.**

Žemės, esamų pastatų ar kitų nekilnojamųjų daiktų įsigijimo arba nuomos ar teisių į šiuos daiktus įsigijimo tvarkos aprašas, patvirtintas Lietuvos Respublikos Vyriausybės 2017 m. gruodžio 13 d. nutarimu Nr. 1036 ,,Dėl Žemės, esamų pastatų ar kitų nekilnojamųjų daiktų įsigijimo arba nuomos ar teisių į šiuos daiktus įsigijimo tvarkos aprašo patvirtinimo“ (toliau – Aprašas) ir Rokiškio rajono savivaldybės tarybos 2019 m. balandžio 26 d. sprendimas Nr. TS-94 „Dėl pritarimo teikti projekto paraišką ir dalinio jo finansavimo“.

**Sprendimo projekto esmė.**

Tikslui įgyvendinti administracijos direktoriaus įsakymu sudaryta Gyvenamojo namo su žemės sklypu bendruomeniniams vaikų globos namams įkurti pirkimo komisija paskelbė du pirkimus skelbiamųjų derybų būdu. Būsto, kuriame galėtų gyventi aštuoni vaikai, ieškota Rokiškyje, Kavoliškyje ir Bajoruose. Antrojo pirkimo metu pasiūlytas gyvenamasis namas Rokiškyje, adresu Kauno g. 1 E. Šiuo metu jame veikia BVGN, kuriuos iš savininkų nuomoja projekto partneris - Obelių vaikų globos namai. Pasibaigus nuomos sutarčiai ir savininkams nutarus jos nebetęsti, Obelių vaikų globos namai turėtų spręsti, kur apgyvendinti vaikus. Įsigijus gyvenamąjį namą, ši problema būtų išspręsta.

Turto vertintojas gyvenamąjį namą su žemės sklypu įvertino 92 000,00 Eur. Iš visų gautų pasiūlymų, tai vienintelis gyvenamasis namas, kuriame suplanuotomis projekto biudžeto lėšomis įmanoma įkurti projekto sąlygas atitinkantį BVGN. Kadangi namo savininkai su tokia kaina nesutiko, siekiant įvykdyti projektą, buvo pasinaudota Apraše numatyta galimybe padidinti kainą iki 10 proc. Pakartotinėse derybose su savininkais suderėta kaina – 101 00,00 Eur. Buvo kreiptasi į Rokiškio rajono savivaldybės administracijos ir savivaldybės įstaigų projektų rengimo bei įgyvendinimo koordinavimo grupę, kuri pritarė papildomam finansavimui, skirdama 9 000,00 Eur būsto bendruomeninių vaikų globos namų įsigijimo išlaidoms finansuoti.

Aprašas numato, jog atsižvelgiant į pirkimo komisijos sprendimą dėl derybas laimėjusio kandidato, savivaldybės tarybai teikiamas tvirtinti sprendimo pirkti nekilnojamąjį daiktą savivaldybės nuosavybėn projektas.

**Galimos pasekmės, priėmus siūlomą tarybos sprendimo projektą:**

**teigiamos** – priėmus teigiamą sprendimą bus pradėtos vykdyti gyvenamojo namo su žeme įsigijimo procedūros. Tai bus pirmasis BVGN Rokiškio rajone, įkurtas savivaldybei priklausančiame pastate, kas sudaro sąlygas vaikams augti toje pačioje vietoje, lankyti tą pačią ugdymo įstaigą. Be to, projekto lėšomis minėtas BVGN bus pritaikytas fizinę negalią turinčių vaikų poreikiams.

**neigiamos –** nebus.

**Kokia sprendimo nauda Rokiškio rajono gyventojams.**

Tėvų globos netekę vaikai gyvens šeimai artimesnėje aplinkoje. Norimas įsigyti namas yra patogioje vietoje - šalia ugdymo, sveikatos įstaigų, kas sudaro geras sąlygas globojamiems vaikams mokytis, lankyti neformalaus ugdymo užsiėmimus, gauti įvairias socialines paslaugas.

**Finansavimo šaltiniai ir lėšų poreikis**.

92 000,00 Eur finansuojama projekto lėšomis, 9 000,00 Eur - savivaldybės prisidėjimas.

**Suderinamumas su Lietuvos Respublikos galiojančiais teisės norminiais aktais**

Projektas neprieštarauja galiojantiems teisės aktams.

**Antikorupcinis vertinimas.**

Teisės akte nenumatoma reguliuoti visuomeninių santykių, susijusių su Lietuvos Respublikos korupcijos prevencijos įstatymo 8 straipsnio 1 dalyje numatytais veiksniais, todėl teisės aktas nevertintinas antikorupciniu požiūriu.

Socialinės paramos ir sveikatos skyriaus vyriausioji specialistė Dalia Zibolienė